Fl-opinjoni tiegħi l-prezz miftiehem għall-eventwali biegħ tal-Isptar San Filep mhux wieħed kontroversjali. Tonio Fenech Ministru tal-Finanzi ftaħar fil-Parlament li l-prezz kien . Qal nhar it-Tnejn li għadda illi n-negozjaturi għan-nom tal-Gvern kellhom struzzjonijiet biex jimxu ma' l-inqas stima (dik tal-Fondazzjoni għas-Servizzi Mediċi) u lil sid l-isptar qalulu Frank Portelli sid l-Isptar permezz tal-ishma li għandu fil-kumpanija ftit seta jinnegozja minħabba l-istat finanzjarju ħażin tal-kumpanija. Kellu jaċċetta prezz baxx : 62% tal-istima oriġinali tal-periti tieghu. Fil-fehma tiegħi l-isptar San Filep jiswa iktar mill-prezz miftiehem ta' €12.4 miljuni. Imma dik m'hiex problema tal-Gvern, hi problema ta' Frank Portelli li spiċċa kif spiċċa. Kien qiegħed jinnegozja minn posizzjoni ta' djgħufija. Uħud, anke f'kummenti fuq dan il-blog, jaħsbu li l-Gvern mexa b'favoritiżmu ma Frank Portelli minħabba s-sessjonijiet ta' "qrar" li organizza bejn nagħaġ mitlufa tal-PN u l-Kap tal-PN f'Villa Arrigo qabel l-Elezzjoni Ġenerali tal-2008. Il-fatti magħrufa s'issa iżda, ma jippuntawx f'din id-direzzjoni. Il-Ministru tal-Finanzi nhar it-Tnejn fil-Parlament ftaħar li l-istruzzjonijiet li kellu t-team ta' negozjaturi tal-Gvern kien li ma jiċċaqlaqx mill-iktar stima baxxa u jassigura li l-prezz tal-ftehim finali jkun tali li ma jkunx hemm diffikulta' dwaru mal-Awditur Ġenerali u Public Accounts Committee. Naħseb li l-Ministru tal-Finanzi jaf daqsi li l-prezz hu biss wieħed mill-kriterji. Fost il-kriterji l-oħra (kif imfisser f'artikli oħra f'dan il-blog) hemm kemm ser jintlaħqu l-oġġettivi tal-proġett propost. Meta nhar it-Tnejn fil-Parlament tkellem fuq il-permess meħtieg mill-MEPA biex l-Isptar jikber għall-ħtiġijiet li għandu l-Gvern, il-Ministru Tonio Fenech wera li ma kellux idea x'ser jiġri! Il-Ministru jaf li l-għan li l-Isptar San Filep ikun jista' jikber għal daqs li joffri 280 sodda hu diffiċli ħafna li jintlaħaq. Minkejja li l-iskop tal-proġett mhux ċar jekk jistax jintlaħaq il-Gvern xorta ser jgħaġġel jiffirma. Fl-4 snin negozjati ma indenjax ruħu jippreżenta applikazzjoni. Kieku ilha deċiza u kien ikollu kollox bl-iswed fuq l-abjad. Daqstant hu serju l-Gvern!